Broj: 711-I-2255-P-398/22-02-23

Zagreb, 21. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić i Tatijane Vučetić kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Dražena Tomića, direktora Odjela pravnih poslova i ljudskih resursa u trgovačkom društvu Adriatic Croatia International Club za djelatnost marina d.d.,** za davanjem očitovanja Povjerenstva, na 191. sjednici, održanoj 21. listopada 2022., daje sljedeće

**OČITOVANJE**

**Trgovačko društvo Adriatic Croatia International Club za djelatnost marina d.d. može podmiriti novčane kazne koje su ispod vrijednosti franšize te ih stoga osiguravatelj ne plaća po ugovorenoj polici menadžerske odgovornosti i koje su izrečene pravomoćnom odlukom o prekršaju odgovornoj osobi iste pravne osobe, a koja odgovorna osoba je ujedno i obveznik primjene ZSSI-a, samo ako iz takve pravomoćne odluke o prekršaju ne proizlazi da bi prekršaj bio počinjen skrivljenim ponašanjem obveznika i njegovom namjerom.**

Obrazloženje

Zahtjev za davanjem očitovanja Povjerenstva podnio je Dražen Tomić, direktor Odjela pravnih poslova i ljudskih resursa u trgovačkom društvu Adriatic Croatia International Club za djelatnost marina d.d. U knjigama ulazne pošte Povjerenstva zahtjev je zaprimljen 6. listopada 2022. pod poslovnim brojem 711-U-8173-P-398/22-01-2, povodom kojeg se vodi predmet broj P-398/22.

Člankom 8. stavkom 3. i 4 ZSSI-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

U zahtjevu podnositelj navodi da je trgovačko društvo Adriatic Croatia International Club za djelatnost marina d.d. temeljem Dopuna Smjernica o zabrani primitka dodatne naknade broj 711-I-518-R-34/22-02-17 od 12. travnja 2022. ugovorilo menadžersku odgovornost za članove Uprave s franšizom za administrativne i prekršajne kazne od 1.000,00 eura po svakom zahtjevu, budući da se na tržištu ne nude police osiguranja menadžerske odgovornosti bez franšize. Podnositelj dalje navodi da su u nekoliko slučajeva tijekom ljeta, a nakon nadzora Državnog inspektorata, utvrđene manje nepravilnosti za koje je izrečena novčana kazna, kako pravnoj osobi, tako i odgovornoj osobi u pravnoj osobi, a koje novčane kazne su bile ispod franšize. Naposljetku podnositelj postavlja upit mogu li navedene kazne, s obzirom na to da su ispod franšize, dakle osiguravatelj ih ne plaća, biti podmirene od strane trgovačkog društva Adriatic Croatia International Club za djelatnost marina d.d.

 Člankom 3. stavkom 1. točkom 40. ZSSI-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio, slijedom čega su direktori trgovačkih društava u većinskom vlasništvu jedinice lokalne samouprave obveznici primjene spomenutog Zakona.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Temeljem članka 32. stavka 1. podstavka 4. ZSSI-a u nadležnosti Povjerenstva je izrada smjernica i uputa obveznicima u svrhu učinkovitog sprječavanja sukoba interesa.

Člankom 25. stavkom 1. Prekršajnog zakona („Narodne novine“, br. 107/07., 39/13., 157/13., 110/15., 70/17., 118/18. i 114/22.) propisano je da je kriv za prekršaj počinitelj koji je u vrijeme počinjenja prekršaja bio ubrojiv, koji je postupao iz nehaja, a bio je svjestan ili je bio dužan i mogao biti svjestan da je djelo zabranjeno ili s namjerom, kad je propisom o prekršaju propisana prekršajna odgovornost za taj oblik krivnje. Stavkom 2. istoga članka propisano je da se iznimno, propisom o prekršaju može propisati odgovornost samo za namjeru.

Sukladno članku 28. stavcima 1. i 4. Prekršajnog zakona prekršaj se može počiniti svjesnim ili nesvjesnim nehajem te izravnom ili neizravnom namjerom.

Prema članku 60. stavku 1. Prekršajnog zakona pravna osoba i njezina odgovorna osoba prekršajno su odgovorni za skrivljene povrede propisa o prekršaju.

Prema članku 61. stavku 1. Prekršajnog zakona odgovorna osoba u smislu toga Zakona je fizička osoba koja vodi poslove pravne osobe ili joj je povjereno obavljanje određenih poslova iz područja djelovanja pravne osobe.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitci dodatnih naknada za poslove obnašanja javnih dužnosti.

Dana 31. siječnja 2022. Povjerenstvo je donijelo Smjernicu broj 711-I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI-a.

 Dana 12. travnja 2022. Povjerenstvo je donijelo Dopunu Smjernice o zabrani primitka dodatne naknade broj 711-I-518-R-34/22-02-17 kojom je dodatno uputilo obveznike koje novčane primitke smiju ostvarivati pored plaće koju primaju za njezino obnašanje te je, pored ostalog, utvrdilo da obveznici navedeni u članku 3. stavku 1. i 2. ZSSI-a, koji temeljem ugovora o radu ili svakog drugog akta o zasnivanju radnog odnosa obnašaju javnu dužnost, smiju pored plaće koju primaju za njezino obnašanje od poslodavca ostvarivati plaćanje premije osiguranja od menadžerske odgovornosti.

Nastavno na sve navedeno, a vezano uz postavljeni upit podnositelja mogu li prekršajne kazne za odgovorne osobe u pravnoj osobi, koje su ujedno i obveznici primjene ZSSI-a, a koje novčane kazne su ispod vrijednosti franšize te ih osiguravatelj ne plaća po ugovorenoj polici menadžerske odgovornosti, biti podmirene od strane trgovačkog društva u kojem obveznik ZSSI-a obnaša dužnost, Povjerenstvo je stava da navedene novčane kazne mogu biti podmirene od strane trgovačkog društva u kojem obveznik ZSSI-a obnaša dužnost samo ako je pravomoćnom odlukom o prekršaju utvrđeno da prekršaj nije počinjen skrivljenim ponašanjem obveznika i namjerom.

Slijedom svega navedenog, Povjerenstvo je dalo očitovanje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelju zahtjeva, putem e-maila
2. Objava na internetskoj stranici Povjerenstva
3. Pismohrana